KIRJALLINEN KYSYMYS E-0414/02 esittäjä(t): Erik Meijer (GUE/NGL) komissiolle. Vauvojen suojelua ravistamiselta koskevan sveitsiläisen ennaltaehkäisevän kampanjan soveltaminen yhteisön jäsenvaltiossa.



Virallinen lehti nro 172 E , 18/07/2002 s. 0195 - 0196



KIRJALLINEN KYSYMYS E-0414/02 esittäjä(t): Erik Meijer (GUE/NGL) komissiolle (21. helmikuuta 2002) Aihe: Vauvojen suojelua ravistamiselta koskevan sveitsiläisen ennaltaehkäisevän kampanjan soveltaminen yhteisön jäsenvaltiossa 1. Onko komissio tietoinen, että Sveitsissä on käynyt ilmi, että joskus stressaantuneet vanhemmat ravistelevat itkeviä vauvojaan ilman, että heillä olisi tarkoitus vahingoittaa heitä, ja koska vauvojen niskanseudun lihakset eivät ole vielä kehittyneet, vaikuttaa siltä, että tämän johdosta kuolee neljäsosa ja kolmelle neljäsosaa vauvoista syntyy pysyviä vaurioita? 2. Onko komissiolla antaa samanlaisia tietoja yhteisön jäsenvaltioista tai voiko komissio saada kansallisia tietoja, joista käy ilmi sama ongelma kuin sveitsiläisistä tiedoista? 3. Onko komissio tietoinen nyt Sveitsissä käytävästä kansallisesta kampanjasta Schütteln Sie nie ein Baby (Älkää koskaan ravistako vauvaa), jonka taustalla on kysymyksessä 1 mainittujen tietojen aikaansaama keskustelu? 4. Mihin toimiin komissio ryhtyy, että jäsenvaltioissa voitaisiin kiinnittää samalla tavalla huomiota tähän ongelmaan ja ehkäistä lisävammojen tuottaminen nuorille lapsille? Lähde: Alankomaiden Radio 1 -kanavan uutislähetys 25. tammikuuta 2002 David Byrnen komission puolesta antama vastaus (26. maaliskuuta 2002) 1. Komissio on tietoinen vauvan ravistelusta aiheutuvasta oireyhtymästä (Shaken Baby Syndrome), asiaa koskevista kansainvälisistä tutkimuksista ja sveitsiläisestä raportista, jossa käsitellään tämän ongelman levinneisyyttä. 2. Yhteisössä ei ole vertailukelpoisia tietoja tämän syndooman levinneisyydestä. Lastenkirurgian tutkimukseen erikoistunut Ludwig Boltzmann -instituutti on tehnyt retrospektiivisen tutkimuksen wieniläisen Sozial Medizinisches Zentrum -sairaalan (SMZ Ost) potilastiedoista. Noin 30 000:sta lastenkirurgian poliklinikalla hoidetusta tapauksesta 45 oli lapsiin kohdistuneita väkivaltatapauksia, joista todennäköisesti kahdessa oli kyse vauvan ravistelusta aiheutuneesta oireyhtymästä. Sveitsiläisessä raportissa mainitaan, että tavallisesti ravistelun kohteiksi joutuvat noin viiden kuukauden ikäiset vauvat. Tutkimuksessa ravistelun kohteiksi joutuneiden poikien ja tyttöjen suhdeluku oli 3:2. Kolmessa neljästä tapauksesta väkivallan käyttäjä oli miespuolinen henkilö. Puolessa tapauksista vauvojen ravisteluun syyllistyivät molemmat vanhemmat. Äidin elämänkumppani tai lastenhoitaja syyllistyi ravisteluun 17 prosentissa tapauksista. Yhdysvaltalaisten tutkimusten mukaan noin ¼ ravistelun kohteiksi joutuneista lapsista kuolee muutaman päivän tai viikon kuluessa tapahtumasta. Yhdysvaltalaisten lähteiden mukaan ¾ eloonjääneistä vauvoista saa pysyviä vaurioita. 3. Komissio on tietoinen Sveitsissä toteutetuista toimista. Komissio on yhteydessä asiasta vastaaviin sveitsiläisiin elimiin. Myös EU:n jäsenvaltioissa toteutetaan vastaavia toimia esimerkiksi Ranskassa, Saksassa ja Skotlannissa vanhemmille jaetaan tiedotusmateriaalia tästä aiheesta. 4. Yksi todennäköisesti myöhemmin vuonna 2002 hyväksyttävän uuden kansanterveysohjelman tärkeimmistä tavoitteista on terveyteen vaikuttaviin tekijöihin puuttuminen sairauksien ehkäisyyn ja terveyden edistämiseen tähtäävien toimien avulla. Lapsiin kohdistuvan väkivallan torjuminen on yksi toiminnallisista tavoitteista, jotka komissio aikoo esittää tulevalle ohjelmakomitealle.